*A határozati javaslat elfogadásához*

***egyszerű*** *többség szükséges,*

*az előterjesztés* ***nyilvános ülésen tárgyalható****!*

*56. számú előterjesztés*

Bátaszék Város Önkormányzata Képviselő-testületének 2020. március 11-én,

16 órakor megtartandó ülésére

*A társulási tanács elnök beszámolója az általa vezetett társulás 2019. évi működéséről*

|  |
| --- |
| **Előterjesztő:** Dr. Bozsolik Róbert polgármester  **Készítette:** Kondriczné dr. Varga Erzsébet jegyző  **Törvényességi ellenőrzést végezte:** dr. Köbli Kata aljegyző  **Tárgyalja:**  PG Bizottság: 2020. 03. 10.  KOIS Bizottság: 2020. 03. 10.  Szociális Bizottság: 2020. 03. 10. |

***Tisztelt Képviselő-testület!***

*Magyarország helyi önkormányzatairól szóló 2011. évi CLXXXIX. törvény 93. § 14. pontja* értelmében a társulás évente egyszer be kell, hogy számoljon az őt létrehozó önkormányzatok képviselő-testületeinek a társulás működéséről. Ennek eleget téve mellékeljük a Bátaszék és Környéke Önkormányzatainak Egészségügyi, Szociális és Gyermekjóléti Intézmény-fenntartó Társulás, a Mikrotérségi Óvoda és Bölcsőde Intézmény-fenntartó Társulás elnökének beszámolóját az általa vezetett társulások 2019. évi működéséről.

***H a t á r o z a t i j a v a s l a t :***

**a Társulási Tanácsok elnökének beszámolója az általa vezetett társulás 2019. évi működéséről**

Bátaszék Város Önkormányzatának Képviselő-testülete a *Magyarország helyi önkormányzatairól szóló 2011. évi CLXXXIX. törvény 93. § 14. pontjában* foglaltakra figyelemmel

1. a Bátaszék és Környéke Önkormányzatainak Egészségügyi, Szociális és Gyermekjóléti Intézmény-fenntartó Társulás,
2. a Mikrotérségi Óvoda és Bölcsőde Intézmény-fenntartó Társulás

elnökének, az általa vezetett társulás 2019. évi működéséről szóló beszámolóját elfogadja.

*Határidő:* 2020. március 31.

*Felelős*: Kondriczné dr. Varga Erzsébet jegyző

(a határozat megküldéséért)

*Határozatról értesül:* TT elnöke

érintett önkormányzatok polgármesterei

irattár

**B e s z á m o l ó**

**a Bátaszék és Környéke Önkormányzatainak Egészségügyi, Szociális és Gyermekjóléti Intézmény-fenntartó Társulás 2019. évi működéséről**

Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 93. § 14. pontja értelmében a társulás működéséről évente legalább egy alkalommal kötelező beszámolni az őt létrehozó önkormányzatok képviselő-testületeinek. Az írásos beszámolóval a társulás elnöke ezen kötelezettségének tesz eleget.

A Bátaszék és Környéke Önkormányzatainak Egészségügyi, Szociális és Gyermekjóléti Intézmény-fenntartó Társulást Bátaszék városon kívül Alsónána, Alsónyék, Báta, Mórágy, Pörböly, Sárpilis és Várdomb községek képviselő-testületei a 2013. június 13-án megtartott együttes ülésen hozták létre 2013. július 1-jével. Ekkor fogadták el az intézmény-fenntartó társulás társulási megállapodását, melyet elfogadása óta a társulási tagok több ízben módosítottak. A társulási megállapodások módosításainak okai elsősorban központi jogszabályi változások voltak (pl. kormányzati funkciók megváltozásai, a szociális alapszolgáltatás terén bekövetkező változások stb.), illetve a pénzügyi elszámolásokhoz kapcsolódó határidők pontosítása, az év végi maradvány felhasználására vonatkozó szabályozás rögzítése. Az utolsó módosítást a helyi önkormányzati választásokat követően a polgármesterek személyében történt változás, valamint a közös hivatalok kialakulását követően a családsegítő és gyermekjóléti szolgáltatás terén bekövetkező ellátási terület változás átvezetése indokolta.

A társulási tanács 2013. június 25-én tartotta meg az alakuló ülését.

A társulás egy intézményt tart fenn, a bátaszéki Gondozási Központot. A központon keresztül a társulás az alábbi feladatokat látja el:

1. az egészségügyről szóló 1997. évi CLIV. törvény 152. § (1) bekezdés c.) pontjában foglalt, alapellátáshoz kapcsolódó orvosi ügyelet ellátása,
2. a területi védőnő ellátásról szóló 49/2004.(V.21.) ESzCsM rendelet alapján védőnői feladatok ellátása,
3. a szociális igazgatásról és a szociális ellátásokról szóló 1993. évi III. törvény 62-65. §-aiban és 65/F. §-ában meghatározott étkeztetés, házi segítségnyújtás, családsegítés, nappali ellátás és feladat ellátási megállapodás alapján jelzőrendszeres házi segítségnyújtás szolgáltatás ellátása,
4. a gyermekek védelméről és a gyámügyi igazgatásról szóló 1997. évi XXXI. törvény 39-40. §-ában meghatározott gyermekjóléti szolgáltatási feladatok ellátása.

A Társulási Tanács 2019. évben hét alkalommal ülésezett.

* **február 13-án**

A Társulási Tanács egy napirendi pontot vitatott meg, 187.386 ezer Ft bevétellel és kiadással, 189 ezer Ft általános tartalékkal és 3.738 ezer Ft céltartalékkal fogadta el a Társulás 2019. évi költségvetését.

* **február 27-én**

A Társulási Tanács egy napirendi pontot vitatott meg, véleményezte a 2019. évi szociális alapszolgáltatások térítési díjaira tett rendeleti javaslatot, melyet változtatás nélkül elfogadásra javasolt Bátaszék Város Önkormányzata Képviselő-testületének.

* **április 25-én**

A Társulási Tanács a Társulás 2018. évi zárszámadását fogadta el 174.953 ezer Ft költségvetési bevétellel, 169.679 ezer Ft költségvetési kiadással és 5.274 ezer Ft költségvetési maradvánnyal.

* **június 27-én**

A Társulási Tanács egy napirendi pontot tárgyalt, a 2018. évi pénzügyi elszámolásról szóló tájékoztatót.

* **október 2-án**

A Társulási Tanács egy napirendi pontot tárgyalt. A Társulás költségvetését 194.522 ezer forint bevételi és kiadási főösszegre módosította, míg az általános tartalékot 684 ezer forintra.

* **november 7-én**

A helyi önkormányzati választásokat követően tisztújító ülésre került sor. A Társulási Tanács elnöknek ismét Dr. Bozsolik Róbertet, Bátaszék város polgármesterét, míg alelnöknek Simon Csabát, Várdomb község polgármesterét választotta meg.

* **december 19-én**

A Társulási Tanács egy napirendi pontot tárgyalt. A Gondozási Központ létszámának módosítására került sor, a család- és gyermekjóléti szolgálat területén. A 6 órás adminisztrátor álláshely 8 órásra változott, és a házi segítségnyújtásban egy fő gondozói álláshely bővítésre került sor.

A hét ülésen a társulási tagok megjelenése az előző évhez képest némiképp javult, 2019-ben ez 88,44 %-os volt a 2018. évi 81,82 %-hoz képest.

Kérem a tisztelt képviselő-testületeket a Társulás elmúlt évi munkájáról szóló beszámoló elfogadására.

**B e s z á m o l ó**

**a Mikrotérségi Óvoda és Bölcsőde Intézmény-fenntartó Társulás 2019. évi működéséről**

Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 93. § 14. pontja értelmében a társulás működéséről évente legalább egy alkalommal kötelező beszámolni az őt létrehozó önkormányzatok képviselő-testületeinek. Az írásos beszámolóval a társulás elnöke ezen kötelezettségének tesz eleget.

A Mikrotérségi Óvoda és Bölcsőde Intézmény-fenntartó Társulást Bátaszék városon kívül Alsónyék és Pörböly községek képviselő-testületei a 2013. június 13-án megtartott együttes ülésen hozták létre 2013. július 1-jével, elfogadva az intézmény-fenntartó társulás társulási megállapodását, melyet elfogadása óta több ízben módosítottak a társulási tagok. A társulási megállapodások módosításának oka elsősorban központi jogszabályi változások voltak (kormányzati funkciók megváltozásai), illetve a pénzügyi elszámolásokhoz kapcsolódó határidők pontosítása, valamint az év végi maradvány felhasználására vonatkozó szabályozás tette szükségessé. 2018 májusában Alsónána Község Önkormányzata Társuláshoz csatlakozása miatt 2018. május 31-én új társulási megállapodás került aláírásra, mely 2018. szeptember 1. napján lépett hatályba. Legutóbb a helyi önkormányzati választásokat követően a polgármesterek személyében történt változás, majd Alsónána étkeztetéssel kapcsolatos önálló (külső szolgáltatóval történő) feladatellátása tette szükségessé a módosítást.

A Társulási Tanács 2013. június 25-én tartotta meg az alakuló ülését.

A Társulás tartja fenn a bátaszéki Mikrotérségi Óvoda, Bölcsőde és Konyhát. A Társulás az intézménye útján az alábbi feladatokat látja el:

1. a társult önkormányzatok részére alapfeladatként látja el a nemzeti köznevelésről szóló 2011. évi CXC. törvény 4. § 1. rendelkezései alapján az óvodai nevelést, a nemzetiségekhez tartozó óvodai nevelést, a többi gyermekkel, tanulóval együtt nevelhető, oktatható sajátos nevelési igényű gyermekek, tanulók óvodai nevelését, a Mötv. 13. § (1) bekezdés 6. pontjában előirt óvodai ellátást,
2. a gyermekek védelméről és a gyámügyi igazgatásról szóló 1997. évi XXXI. törvény 42. §-ában meghatározott bölcsődei ellátást és
3. a gyermek-és közétkeztetés biztosítását.

A Társulási Tanács 2019. évben hét alkalommal ülésezett.

* **február 13-án**

A Társulási Tanács elfogadta a Társulás 2019. évi költségvetését 386.376 ezer Ft bevétellel és kiadással, míg az általános tartalék keretet 1.515 ezer Ft-ban határozta meg, a céltartalék előirányzatát pedig 2.000 ezer Ft-ban.

* **február 27-én**

A Társulási Tanács kettő napirendi pontot vitatott meg, melynek keretében jóváhagyta az általa fenntartott intézmény 2019/2020-as nevelési év beíratási felhívását, valamint meghatározta a heti nyitvatartási rendjét, és a csoportok nyári zárva tartási idejét.

* **április 25-én**

A Társulási Tanács kettő napirendi pontot tárgyalt. Elfogadta a Társulás 2018. évi zárszámadását 349.712 ezer Ft bevétellel, 345.749 ezer Ft kiadással és 3.963 ezer Ft költségvetési maradvánnyal. Továbbá hozzájárult a Bátaszéki Mikrotérségi Óvoda, Bölcsőde és Konyha intézményében, a Várdombi Bölcsőde, Óvoda és Konyha nyári karbantartási szünete idejére a nyári óvodai ügyelet biztosításához.

* **június 27-én**

A Társulási Tanács három napirendi pontot vitatott meg. Egyrészt döntött az intézmény szervezeti és működési szabályzatának módosításáról, másrészt tárgyalta a 2018. évi pénzügyi elszámolásról szóló tájékoztatót. Továbbá meghozta a szükséges döntéseket az intézmény 2019/2020. nevelési évben indítható csoportszám és dolgozói létszám meghatározásáról.

* **szeptember 25-én**

A Társulási Tanács egy napirendet tárgyalt. Elfogadta az intézmény 2018/2019-es nevelési év végrehajtásáról, valamint a 2019/2020-as nevelési év előkészületeiről, főbb feladatairól szóló beszámolót.

* **október 2-án**

A Társulási Tanács módosította a Társulás 2019. évi költségvetését 390.692 ezer bevételre és kiadásra, az általános tartalékot pedig 2.311 ezer Ft-ra.

* **november 7-én**

A helyi önkormányzati választásokat követően tisztújító ülésre került sor. A Társulási Tanács elnöknek ismét Dr. Bozsolik Róbertet, Bátaszék város polgármesterét, míg alelnöknek Sipos Lajost, Pörböly község polgármesterét választotta meg.

Négy ülésen a társulási tagok megjelenése 100 %-os volt, három ülésről pedig 1 tag maradt távol.

Kérem a tisztelt képviselő-testületeket a Társulás elmúlt évi munkájáról szóló beszámoló elfogadására.